# TOINEN ADVENTTISUNNUNTAI

**Virikemateriaali[[1]](#footnote-1)**

Ensimmäisen adventin juhlavan tunnelman jälkeen toisena adventtisunnuntaina ollaan siirrytty adventtipaastoon, jonka aikana valmistaudutaan suureen juhlaan itsetutkistelun ja hiljentymisen avulla. Sunnuntain sävy on kuitenkin valoisa ja otsikko *Kuninkaasi tulee kunniassa* muistuttaa siitä, miten Kristus tulee toisen kerran maan päälle suurena Kuninkaana. Silloin Jumalan valtakunta tulee näkyväksi koko maailmalle. Päivän klassinen nimitys *Adventus glorificationis* (suom. saapuminen kunniassa) viittaa siihen.

Joskus itsenäisyyspäivä osuu samalle päivälle, jolloin se menee kirkkovuoden pyhän edelle.

Adventin ajan messuihin voi tuoda vaihtelua esim. siirtämällä esirukouksen messun alkupuolelle Kyrien yhteyteen. Tätä varten on valmis messun runko, ks. [Adventtipaaston messun kaava](http://sakasti.evl.fi/sakasti.nsf/0/8A6161940C72FB1BC225776E003AB322/$FILE/adventtipaaston_messun_kaava.doc).[[2]](#footnote-2)

Adventin aikana voi messuun ottaa aktiivisiksi toimijoiksi niitä, joiden elämässä on muutenkin paljon odottamista. Esimerkiksi ihmiset, joilla jokin toimintakyky on rajoittunut, ovat jatkuvasti toisten ihmisten avun tarpeessa ja odottavat sitä, että jollakin olisi aikaa. Toisen adventin tekstit (2. vuosikerta) vertaavat kristittyjen odottamisen täyttymistä sokeiden, kuurojen ja rampojen vammojen paranemiseen:

*Jumala itse tulee ja pelastaa teidät.*

*Silloin aukenevat sokeiden silmät*

*ja kuurojen korvat avautuvat,*

*rampa hyppii silloin kuin kauris,*

*mykän kieli laulaa riemuaan.*

*Lähteitä puhkeaa autiomaahan,*

*vuolaina virtaavat purot arolla. (Jes. 35:3–6)*

Toistemme erilaisuuden kautta näemme ja kuulemme Raamatun sanan ja ehtoollisen sakramentin tuoreella tavalla.

Kaikenlaiset seurakuntalaiset voivat olla mukana kulkueessa: pyörätuolissa oleva voi kantaa ristiä ja kuuro voi kantaa kynttilää. Sokea voi lukea lukukappaleen pistekirjoituksella kirjoitetusta Raamatusta ja evankeliumi voidaan lukea selkokielellä (ks. <http://selko.evl.fi/jumalanpalvelus-ja-kirkkovuosi/adventtiaika/> ). Kehitysvammaiset voivat olla mukana keräämässä kolehtia. Vammaisuus ei ole este jumalanpalveluksessa toimimiselle ja se on hyvä tehdä näkyväksi messussa, joka on seurakunnan yhteinen pääkokoontuminen.

## Liturgiasta

Liturgiasta jätetään joulupaaston vuoksi pois kunnia ja kiitosvirsi. Sen sijaan voidaan käyttää käsikirjan adventtiajan Kyrie-litaniaa elävöittämään liturgiaa. Messun esirukous voidaan siirtää Kyrie-litanian yhteyteen, ks. [Adventtipaaston messun kaava](http://sakasti.evl.fi/sakasti.nsf/0/8A6161940C72FB1BC225776E003AB322/$FILE/adventtipaaston_messun_kaava.doc).[[3]](#footnote-3)

Adventtikynttilät voi sytyttää joko johdantosanojen tai saarnan yhteydessä. Niitä sytyttäessä voidaan laulaa virrestä 13:1–2 tai lukea raamatuntekstit:

1. kynttilä Joh. 1:15,

2. kynttilä Joh. 1:9–13.

Ristikulkue voidaan toteuttaa messun alussa ja lopussa. Toisena adventtina kulkueessa voisi olla mukana erityisesti heitä, jotka eri syistä joutuvat jokapäiväisessä elämässään usein odottamaan toisten ihmisten apua. Ks. [Ristikulkueen ohje](http://sakasti.evl.fi/sakasti.nsf/0/918E8B79B1399490C225770C0043B82A/$FILE/ristikulkue.doc).[[4]](#footnote-4)

## Ideoita musiikkiin

Toisen adventin musiikin toteuttamisessa on paljon mahdollisuuksia riippuen siitä, millaisessa kontekstissa messua vietetään. Adventin virsien tilalla voidaan laulaa jo jouluisempia virsiä ja lauluja, jos kirkkokahveilla tai messun jälkeen on joulujuhla. Useimmissa kirkoissa lauletaan messun aluksi virsi 13:1–2 ja sytytetään samalla kaksi adventtikynttilää. Jos päädytään ottamaan mukaan joululauluja, voi niistä etsiä sellaisia, joissa teemana on odottaminen ja itsetutkistelu. Toisaalta ajanjakso toisesta adventista neljänteen adventtiin voisi jumalanpalveluksissa olla musiikillisesti myös karumpi, joitakin musiikillisia osia voitaisiin jättää pois ja antaa tilaa hiljaisuudelle (esim. vastausmusiikki, mesuun päätösmusiikki).

Adventti- ja jouluvirsien lisäksi erityisesti toiseen adventtiin sopivia musiikkikappaleita ovat esimerkiksi jouluun jo suuntaavat laulut Pekka Ruuska: *Suutari ja vieras*, *Oi sydämeni lennä* ja *Pieni liekki* (Anna-Mari Kaskinen/Pekka Simojoki) sekä *Joulu joka päivä* (säv./san Joy Webb, suom. Katri Kosonen). Jarkko Maukosen laulu *Jumalan kansa* kertoo Jumalan valtakunnan tulemisesta. Jukka Leppilammen *Jumalan valtakunta tulee* sekä Jussi Miettisen ja Tom Holmenin *Maranata* sopivat Jeesuksen toisen tulemisen odottamisen tunnelmaan.

## Saarnaideoita

### Ensimmäinen vuosikerta

Ensimmäisen vuosikerran teksteihin sopisi saarna, jossa käsiteltäisiin syntiä kuolemansyntien näkökulmasta tarkoituksena ymmärtää synnin olemus syvällisemmin ja etsien omasta silmästä hirttä toisten tuomitsemisen sijaan. ”Tulkaa tekin pyhiksi kaikessa, mitä teette.” 1. Piet. 1:16

### Toinen vuosikerta

Toisen vuosikerran tekstit käsittelevät valoa ja päivää sekä pimeyttä ja yötä. Saarnaan voi liittää myös samasta teemasta nousevan Lucianpäivän ajatuksia. Lucia tulee sanasta *lux*, valo. Ks. [Lucianpäivän materiaalia](http://sakasti.evl.fi/sakasti.nsf/0/8A6161940C72FB1BC225776E003AB322/$FILE/lucian_paiva.doc).[[5]](#footnote-5)

Saarnan valosta ja pimeydestä voi valmistaa yhdessä seurakunnassa toimivan raamattupiirin tai muun säännöllisesti kokoontuvan ryhmän kanssa. Saarnaa voi elävöittää kynttilöiden sytyttämisellä ja sammuttamisella, valojen himmentämisellä ja sytyttämisellä yms.

Tolstoin tarinan Jeesusta odottavasta Suutari Martista voi esittää saarnan kohdalla näytelmänä tai nukketeatterina. Se sopii esimerkiksi perhemessuun, jonka yhteydessä vietetään lasten joulujuhlia.

### Kolmas vuosikerta: saarna joulukalenterista

Kolmas tekstivuosikerta korostaa odottamisen vaikeutta. Odottamista symboloi joulukalenteri, josta tässä vaiheessa on avattu muutama luukku. Joulukalenteri on lähtöisin Saksasta, missä sitä kutsutaan nimellä *Adventskalender*. Erona suomalaiseen ajatusmaailmaan siinä keskitytään adventtiin ja odottamisen teemaan, kun suomalainen kalenteri painottaa odottamisen kohdetta, joulua. Aivan ensimmäisen painetun adventtikalenterin toi markkinoille saksalainen Gerhard Lang -yhtiö vuonna 1904.

Suomeen joulukalenterin toivovat partiolaiset 1940-luvun lopulla. Edelleen partiolaisten joulukalenteri on yksi suosituimmista. Saarnassa voi haastatella muutamaa ihmistä siitä, millaisia joulukalentereita heillä on ollut ja millainen on paras joulukalenteri.

## Esirukouksen toteuttaminen adventin aikana

Käsikirjan rukouksista erityisesti

7. Yhteinen esirukous adventtiaikana

11. Herra, armahda -rukous

12. Trishagion

13. Litania.

Esirukous 16 sopii myös teemoiltaan erinomaisesti 2. adventtisunnuntaihin.

Adventin aikana esirukous voidaan siirtää messun alkupuolelle Kyrie-litanian yhteyteen ja jaksottaa Herra, armahda -rukouslauseella. Tämän toteuttamisesta lisää [adventin ajan messun kaavassa](http://sakasti.evl.fi/sakasti.nsf/0/8A6161940C72FB1BC225776E003AB322/$FILE/adventtipaaston_messun_kaava.doc).[[6]](#footnote-6)

## ****Ideoita seurakuntalaisten osallistumiseen****

Seurakunta voi osallistua kulkueeseen, jos se toteutetaan saarnan yhteydessä tai lopussa. Seurakuntalaiset voivat olla sytyttämässä kynttilöitä saarnan yhteydessä.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)
2. Jos linkki ei aukea, hae tiedosto sivulta <http://sakasti.evl.fi/sakasti.nsf/sp?open&cid=Content3A8A30> [↑](#footnote-ref-2)
3. Jos linkki ei aukea, hae tiedosto sivulta <http://sakasti.evl.fi/sakasti.nsf/sp?open&cid=Content3A8A30> [↑](#footnote-ref-3)
4. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content4CD257> [↑](#footnote-ref-4)
5. Jos linkki ei aukea, hae tiedosto sivulta <http://sakasti.evl.fi/sakasti.nsf/sp?open&cid=Content3A8A30> [↑](#footnote-ref-5)
6. Jos linkki ei aukea, hae tiedosto sivulta <http://sakasti.evl.fi/sakasti.nsf/sp?open&cid=Content3A8A30> [↑](#footnote-ref-6)